
Ratib Al Haddad 


Moga-moga Allah merahmatinya [Rahimahu Allahu Ta’ala ] 

Bacalah Al-Fatihah kepada ketua, penyshafaat, nabi dan penolong kita Muhammad s. a. w 

1 . Dengan nama Allah, Yang Maha Pemurah, lagi Maha Mengasihani. 

Segala puji bagi Allah, Tuhan yang memelihara dan mentadbir sekalian alam. Yang Maha 
Pemurah, lagi Maha Mengasihani. Yang Menguasai hari Pembalasan (hari Akhirat). 
Engkaulah sahaja (Ya Allah) Yang Kami sembah, dan kepada Engkaulah sahaja kami 
memohon pertolongan. Tunjuklah kami jalan yang lurus, laitu jalan orang-orang yang 
Engkau telah kurniakan nikmat kepada mereka, bukan (jalan) orang-orang yang Engkau 
telah murkai, dan bukan pula (jalan) orang-orang yang sesat. 


Diriwayatkan oleh Abu Sa’id ibn al-Mu’lla r. a.: “Sukakah kamu jika aku ajarkan 
sebuah Surah yang belum pernah diturun dahulunya, baik dalam Injil mahupun Zabur dan 
Taurat? la adalah Al-Fatihah. 



Surah 15 Al-Hijr : Ayat 87: “Dan sesungguhnya Kami telah memberi kepadamu 
(wahai Muhammad) tujuh ayat yang diulang-ulang bacaannya dan seluruh Al-Quran yang 
amat besar kemuliaan dan faedahnya. ” 

2. Allah, tiada Tuhan melainkan Dia, Yang Tetap hidup, Yang Kekal selama-lamanya. 
Yang tidak mengantuk usahkan tidur. Yang memiliki segala yang ada di langit dan di bumi. 
Tiada sesiapa yang dapat memberi syafaat di sisi-Nya melainkan dengan izin-Nya. Yang 
mengetahui apa yang ada di hadapan mereka dan apa yang ada di belakang mereka, 
sedang mereka tidak mengetahui sesuatu pun dari ilmu Allah melainkan apa yang Allah 
kehendaki. Luasnya Kursi Allah meliputi langit dan bumi; dan tiadalah menjadi keberatan 
kepada Allah menjaga serta memelihara keduanya. Dan Dialah Yang Maha Tinggi, lagi 
Maha Besar. 


(Surah 2 al-Baqarah Ayat 255 Ayat-al-Kursi) 


Ayatul Kursi ini mengandungi khasiat yang besar. Terdapat 99 buah hadith yang 
menerangkan fadhilahnya. Di antaranya ialah untuk menolak syaitan, benteng pertahanan, 
melapangkan fikiran dan menambahkan iman. 

3. Rasulullah telah beriman kepada apa yang diturunkan kepadanya dari Tuhannya, 
dan juga orang-orang yang beriman; semuanya beriman kepada Allah, dan Malaikat- 
malaikatNya, dan Kitab-kitabNya, dan Rasul-rasulNya. (Katakan): “Kami tidak membezakan 
antara seorang rasul dengan rasul-rasul yang lain". Mereka berkata lagi: Kami dengar dan 



kami taat (kami pohonkan) keampunanMu wahai Tuhan kami, dan kepadaMu jualah tempat 
kembali” 


(Surah 2: Al Baqarah Ayat 285) 


Diriwayatkan daripada Abu Mas'ud al-Badri r. a katanya: Rasulullah s. a. w pernah bersabda: 
Dua ayat terakhir dari surah al-Baqarah, memadai kepada seseorang yang membacanya 
pada malam hari sebagai pelindung dirinya. 

Allah tidak memberati seseorang melainkan apa yang terdaya olehnya, la mendapat .4 
pahala atas kebaikan yang diusahakannya, dan ia juga menanggung dosa atas kejahatan yang 
diusahakannya. (Mereka berdoa dengan berkata): "Wahai Tuhan kami! Janganlah Engkau 
mengirakan kami salah jika kami lupa atau kami tersalah. Wahai Tuhan kami ! Janganlah 
Engkau bebankan kepada kami bebanan yang berat sebagaimana yang telah Engkau 
bebankan kepada orang-orang yang terdahulu daripada kami. Wahai Tuhan kami! Janganlah 
Engkau pikulkan kepada kami apa yang kami tidak terdaya memikulnya. Dan maafkanlah 
kesalahan kami, serta ampunkanlah dosa kami, dan berilah rahmat kepada kami. Engkaulah 
Penolong kami; oleh itu, tolonglah kami untuk mencapai kemenangan terhadap kaum-kaum 

“yang kafir 

(Surah 2: al-Baqarah Ayat 286) 


Dari Muslim, diriwayatkan daripada Abdul lah i bn Abbas r. a.: Apabila Jibril sedang duduk 
dengan Rasulullah s. a. w., dia mendengar bunyi pintu di atasnya. Dia mengangkat 
kepalanya lalu berkata: “Ini ialah bunyi sebuah pintu di syurga yang tidak pernah dibuka. ” 
Lalu satu malaikat pun turun, dan Jibril berkata lagi, “la malaikat yang tidak pernah turun ke 
bumi” Malaikat itu memberi salam lalu berkata, “Bersyukurlah atas dua cahaya yang diberi 
kepadamu yang tidak pernah diberi kepada rasul-rasul sebelummu-“Fatihat al-Kitab dan 



ayat penghabisan Surah al-Baqarah”. Kamu akan mendapat manfaat setiap kali kamu 
membacanya. 

5. Tiada Tuhan Melainkan Allah, Yang satu dan tiada sekutu bagi- Nya. Bagi-Nya 
segala kekuasaan, dan bagi-Nya segala pujian. Dialah yang menghidupkan dan yang 
mematikan, dan Dia sangat berkuasa atas segala sesuatu (3X) 


Dari Bukhari, Muslim dan Malik, diriwayatkan daripada Abu Hurairah; Rasulullah s. a. w 
berkata, “Sesiapa membaca ayat ini seratus kali sehari, pahalanya seperti memerdekakan 
sepuluh orang hamba, Seratus kebajikan dituliskan untuknya dan seratus keburukan 
dibuang darinya, dan menjadi benteng dari gangguan syaitan sepanjang hari. ” 

6. Maha suci Allah, segala puji bagi Allah, tiada Tuhan melainkan Allah dan Allah 
Tuhan Yang Maha Besar. (3X) 


Dari Muslim, diriwayatkan oleh Samurah ibn Jundah: Rasulullah s. a. w bersabda: Zikir-zikir 
yang paling dekat di sisi Allah adalah empat, iaitu tasbih, takbir, tahmid dan tahlil, tidak 
berbeza yang mana aturannya apabila engkau berzikirullah. 

7. Maha suci Allah segala puji khusus bagi-Nya, Maha suci Allah Yang Maha Agung. 

(3X) 


Dari Bukhari, diriwayatkan daripada Abu Hurairah r. a.: Rasulullah s. a. w. bersabda: Dua 
zikir yang mudah di atas lidah tetapi berat pahalanya dan disukai oleh Allah ialah: 
'SubhanAllah al-Azim dan 'SubhanAllah wa bihamdihi. 




8. Ya Allah ampunlah dosaku dan terimalah taubatku, sesungguhnya Engkau Maha 
Pengampun Lagi Maha Penyayang. (3X) 


Surah 4: An-Nisa’; Ayat 106: “Dan hendaklah engkau memohon ampun kepada Allah; 
kerana sesungguhnya Allah Maha Pengampun, lagi Maha Mengasihani. 

Sila rujuk juga Surah 11: Hud; Ayat 90 

9. Ya Allah, cucurkan selawat ke atas Muhammad, Ya Allah, cucurkan selawat ke 
atasnya dan kesejahteraan-Mu. (3X) 


Surah 33; Al-Ahzab, Ayat 56: Sesungguhnya Allah dan malaikat-Nya berselawat ke atas 
Nabi; wahai orang-orang yang beriman berselawatlah kamu kepadanya serta ucapkanlah 
salam dengan penghormatan yang sepenuhnya. 

Dari Muslim, diriwayatkan daripada Abdullah bin Am r: Rasulullah s. a. w. bersabda: “Sesiapa 
berselawat kepadaku sekali, Allah akan berselawat kepadanya sepuluh kali. 

10. Aku berlindung dengan kalimat-kalimat Allah yang sempurna dari kejahatan 
makhluk-Nya. (3X) 


Dari Abu Dawud dan Tirmidhi, Rasulullah s.a.w. bersabda: “Sesiapa yang membaca doa 
ini tiga kali, tiada apa-apa malapetaka akan terjatuh atasnya. ” 



11. Dengan nama Allah yang dengan nama-Nya tiada suatu pun, baik di bumi 
mahupun di langit dapat memberi bencana, dan Dia Maha Mendengar Lagi Maha 
Mengetahui. (3X) 


Dari Ibn Hibban; Nabi Muhammad s. a. w bersabda: “Hamba-hamba Allah yang membaca 
doa ini pada waktu pagi dan petang tiga kali, tiada apa jua kesakitan akan dialaminya. ” 

12. Kami redha Allah sebagai Tuhan kami, Islam sebagai Agama kami dan Muhammad 
sebagai Nabi kami. (3X) 


Surah 3: Ali-lmran Ayat 19: Sesungguhnya agama (yang benar dan diredai) di sisi Allah 
ialah Islam. 

Dari Abu Daud dan Tirmidzi; Nabi Muhammad s.a.w. bersabda: “Sesiapa membaca ayat ini 
di pagi dan petang hari akan masuk ke syurga. ” 

13. Dengan Nama Allah, segala pujian bagi-Nya, dan segala kebaikan dan kejahatan 
adalah kehendak Allah. (3X) 


Diriwayatkah oleh Abu Hurairah: Rasulullah s.a.w. bersabda: Wahai Abu Hurairah, bila 
kamu keluar negeri untuk berniaga, bacakan ayat ini supaya ia membawa kamu ke jalan 
yang benar. Dan setiap perbuatan mesti bermula dengan ‘Bismillah’ dan penutupnya ialah 
“Alhamdulillah”. 

14. Kami beriman kepada Allah dan Hari Akhirat, dan kami bertaubat kepada Allah 
batin dan zahir. (3X) 


Surah at-Tahrim Ayat 8: Wahai orang-orang yang beriman! Bertaubatlah kamu kepada 
Allah dengan “Taubat Nasuha”. 

Diriwayatkan oleh Ibn Majah: Rasulullah bersabda: Orang yang bertaubat itu adalah 
kekasih Allah. Dan orang yang bertaubat itu ialah seumpama orang yang tiada apa-apa 
dosa." 

15. Ya Tuhan kami, maafkan kami dan hapuskanlah apa-apa (dosa) yang ada pada 
kami. (3X) 


Dari Tirmidhi dan Ibn Majah: Rasulullah s. a. w. berada di atas mimbar dan menangis lalu 
beliau bersabda: Mintalah kemaafan dan kesihatan daripada Allah, sebab setelah kita 
yakin, tiada apa lagi yang lebih baik daripada kesihatan 

Surah 4: An-Nisa’: Ayat 106: “Dan hendaklah engkau memohon keampunan kepada Allah; 
sesungguhnya Allah itu Maha Pengampun, lagi Maha Mengasihani.” 

16. Wahai Tuhan yang mempunyai sifat Keagungan dan sifat Pemurah, matikanlah 
kami dalam agama Islam . (7X) 


Sila rujuk ke no. 12. Moga-moga kita dimatikan dalam keadaan Islam. 

Dan dari Tirmidhi, Rasulullah s.a.w. menyatakan di dalam sebuah hadith bahawasanya 
sesiapa yang berdoa dengan nama-nama Allah dan penuh keyakinan, doa itu pasti 
dikabulkan Allah. 

17. Wahai Tuhan yang Maha Kuat lagi Maha Gagah, hindarkanlah kami dari kejahatan 
orang-orang yang zalim. (3X) 


Seperti di atas (16); Merujuk hadith Rasulullah s. a. w, sesiapa yang tidak boleh 
mengalahkan musuhnya, dan mengulangi Nama ini dengan niat tidak mahu dicederakan 
akan bebas dari dicederakan musuhnya. 

18. Semoga Allah memperbaiki urusan kaum muslimim dan menghindarkan mereka 
dari kejahatan orang-orang yang suka menggangu. (3X) 


Diriwayatkan oleh Abu Darda’ bahawasanya Rasulullah s. a. w. bersabda: “Tiada seorang 
mukmin pun yang berdoa untuk kaumnya yang tidak bersamanya, melainkan akan 
didoakan oleh Malaikat, “Sama juga untukmu”. 

19. Wahai Tuhan Yang Maha Mulia, lagi Maha Besar, Yang Maha Mengetahui lagi 
Sentiasa Sanggup, Yang Maha Mendengar lagi Melihat. Yang Maha Lemah-Lembut lagi 
Maha Mengetahui (3X) 


Surah 17: Al Israil: Ayat 110: “Katakanlah (wahai Muhammad): "Serulah nama “Allah” atau 
“Ar-Rahman”, yang mana sahaja kamu serukan; kerana Allah mempunyai banyak nama 
yang baik serta mulia. Dan janganlah engkau nyaringkan bacaan doa atau 



sembahyangmu, juga janganlah engkau perlahankannya, dan gunakanlah sahaja satu cara 
yang sederhana antara itu." 

20. Wahai Tuhan yang melegakan dari dukacita, lagi melapangkan dada dari rasa 
sempit. Wahai Tuhan yang mengampuni dan menyayangi hamba-hamba-Nya. (3X) 


Dari Abu Dawud, diriwayatkan daripada Anas ibn Malik: “Ketika saya bersama Rasulullah 
s. a. w., ada seseorang berdoa, “Ya Allah saya meminta kerana segala pujian ialah untuk-Mu 
dan tiada Tuhan melainkan-Mu, Kamulah yang Pemberi Rahmat dan yang Pengampun, 
Permulaan Dunia dan Akhirat, Maharaja Teragung, Yang Hidup dan Yang Tersendiri”. 

Rasulullah s. a. w. bersabda: “Dia berdoa kepada Allah menggunakan sebaik-baik nama- 
nama-Nya, Allah akan memakbulkannya kerana apabila diminta dengan nama-nama-Nya 
Allah akan memberi. 

21. Aku memohon keampunan Allah Tuhan Pencipta sekalian makhluk, aku memohon 
keampunan Allah dari sekalian kesalahan. (4X) 


Surah 4: An-Nisa’: Ayat 106: “Dan hendaklah engkau memohon keampunan daripada 
Allah; sesungguhnya Allah itu Maha Pengampun, lagi Maha Mengasihani. ” 

Surah 11: Hud: Ayat 90: “Dan mintalah keampunan Tuhanmu, kemudian kembalilah taat 
kepada-Nya. Sesungguhnya Tuhanku Maha Mengasihani, lagi Maha Pengasih” 


(50X) .aJUI Slj aJ[ ^ .22 



22. Tiada Tuhan Melainkan Allah (50X) 


Komentar tentang kalimah tauhid sangat panjang. Kalimah “La ilaha illallah” ini adalah 
kunci syurga. Diriwayatkan oleh Abu Dzar bahawa Rasulullah s. a. tv. bersabda: “Allah tidak 
membenarkan seseorang masuk ke neraka jikalau dia mengucapkan kalimah tauhid ini 
berulang-ulang kali. ” 

23. Muhammad Rasulullah, Allah Mencucurkan Selawat dan Kesejahteraan keatasnya 
dan keluarganya. Moga-moga dipermuliakan, diperbesarkan, dan diperjunjungkan 
kebesarannya. Serta Allah Ta’ala meredhai akan sekalian keluarga dan sahabat Rasulullah, 
sekalian tabi’in dan yang mengikuti mereka dengan kebaikan dari hari ini sehingga Hari 
Kiamat, dan semoga kita bersama mereka dengan rahmat-Mu wahai Yang Maha Pengasih 
daripada yang mengasihani. 

24. Dengan Nama Allah Yang Maha Pengasih lagi Maha Penyayang. Katakanlah 
(wahai Muhammad): “Dialah Allah Yang Maha Esa; Allah Yang menjadi tumpuan segala 
permohonan; la tidak beranak, dan la pula tidak diperanakkan; Dan tidak ada sesiapapun 
yang sebanding dengan-Nya. Surah Al-lkhlas (3X) 


Dari Imam Bukhari, diriwayatkan daripada Abu Sa’id al-khudri; seseorang mendengar 
bacaan surah al-lkhlas berulang-ulang di masjid. Pada keesokan paginya dia datang 
kepada Rasulullah s. a. w. dan sampaikan perkara itu kepadanya sebab dia menyangka 



bacaan itu tidak cukup dan lengkap. Rasulullah s. a. w berkata, “Demi tangan yang 
memegang nyawaku, surah itu seperti sepertiga al Quran!” 

Dari Al-Muwatta', diriwayatkan oleh Abu Hurairah; Saya sedang berjalan dengan Rasulullah 
s. a. w, lalu baginda mendengar seseorang membaca surah al-lkhlas. Baginda berkata, 
“Wajiblah.” Saya bertanya kepadanya, “Apa ya Rasulallah?” Baginda menjawab, “Syurga” 
(Wajiblah syurga bagi si pembaca itu). 

25. Dengan Nama Allah Yang Maha Pengasih lagi Maha Penyayang. Katakanlah 
(wahai Muhammad); “Aku berlindung dengan Tuhan yang menciptakan cahaya subuh, 
daripada kejahatan makhluk-makhluk yang la ciptakan; dan daripada kejahatan malam 
apabila ia gelap gelita; dan daripada (ahli-ahli sihir) yang menghembus pada simpulan- 
simpulan ikatan; dan daripada kejahatan orang yang dengki apabila ia melakukan 
kedengkiannya”. 


Surah Al-Falaq 


Diriwayatkan daripada Aisyah r. a katanya: Rasulullah s. a. w biasanya apabila ada salah 
seorang anggota keluarga baginda yang sakit, baginda menyemburnya dengan membaca 
bacaan-bacaan. Sementara itu, ketika baginda menderita sakit yang menyebabkan 
baginda wafat, aku juga menyemburkan baginda dan mengusap baginda dengan tangan 
baginda sendiri, kerana tangan baginda tentu lebih banyak berkatnya daripada tanganku. 

26. Dengan Nama Allah Yang Maha Pengasih lagi Maha Penyayang. Katakanlah 
(wahai Muhammad): ‘Aku berlindung dengan Tuhan sekalian manusia. Yang Menguasai 
sekalian manusia, Tuhan yang berhak disembah oleh sekalian manusia, Dari kejahatan 



pembisik penghasut yang timbul tenggelam, Yang melemparkan bisikan dan hasutannya ke 
dalam hati manusia, dari kalangan jin dan manusia”. Surah An-Nas 


Dari Tirmidhi diriwayatkan daripada Abu Sa’id al-Khudri; Nabi Muhammad s. a. w selalu 
meminta perlindungan daripada kejahatan jin dan perbuatan hasad manusia. Apabila surah 
al-falaq dan an-nas turun, baginda ketepikan yang lain dan membaca ayat-ayat ini sahaja. 



27. Bacalah Al-fatihah kepada roh Penghulu kita al-Faqih al-Muqaddam, Muhammad 
ibn Ali Ba’alawi, dan kepada asal-usul dan keturunannya, dan kepada semua penghulu kita 
dari keluarga bani ‘Alawi, moga-moga Allah tinggikan darjat mereka di syurga, dan memberi 
kita manfaat dengan mereka, rahsia-rahsia mereka, cahaya mereka di dalam agama, dunia 
dan akhirat. 

28. Bacalah al-fatihah kepada roh-roh Penghulu kita Ahli Ahli Sufi, di mana saja roh 
mereka berada, di timur atau barat, moga moga Allah tinggikan darjat mereka di syurga, 
dan memberi kita manfaat dengan mereka, ilmu-ilmu mereka, rahsia-rahsia mereka, 
cahaya mereka, dan golongkan kami bersama mereka dalam keadaan baik dan afiah. 

29. Bacalah fatihah kepada roh Penyusun Ratib ini, Qutbil-lrshad, Penyelamat kaum 
dan negaranya, Al-Habib Abdullah ibn Alawi Al-Haddad, asal-usul dan keturunannya, moga 
moga Allah meninggikan darjat mereka di syurga, dan memberi kita manfaat dari mereka, 
rahsia-rahsia mereka, cahaya dan berkat mereka di dalam agama, dunia dan akhirat. 

30. Bacalah Fatihah kepada hamba hamba Allah yang soleh, ibu bapa kami, mukminin 
dan mukminat, muslimin dan muslimat, moga moga Allah mengampuni mereka dan 
merahmati mereka dan memberi kita manfaat dengan rahsia rahsia dan barakah mereka. 

31. 


Berdoalah disini apa yang di hajati. : 

Segala puji hanya bagi Allah, Tuhan yang memelihara dan mentadbirkan sekalian alam, 
segala puji pujian bagi-Nya atas penambahan nikmat-Nya kepada kami, moga moga Allah 
mencucurkan selawat dan kesehahteraan ke atas Penghulu kami Muhammad, ahli 
keluarga dan sahabat-sahabat baginda. Wahai Tuhan, kami memohon dengan haq 
(benarnya) surah fatihah yang Agung, iaitu tujuh ayat yang selalu di ulang-ulang, bukakan 
untuk kami segala perkara kebaikan dan kurniakanlah kepada kami segala kebaikan, 
jadikanlah kami dari golongan insan yang baik; dan peliharakanlah kami Ya tuhan kami, 
sepertimana Kamu memelihara hamba-hambaMu yang baik, lindungilah agama kami, diri 
kami, anak anak kami, sahabat-sahabat kami, serta semua yang kami sayangi dari segala 
kesengsaraan, kesedihan, dan kemudharatan. Sesungguhnya Engkaulah Maha Pelindung 
dari seluruh kebaikan dan Engkaulah yang mengurniakan seluruh kebaikan dan memberi 
kepada sesiapa saja kebaikan dan Engkaulah yang Maha Pengasih dan Maha Penyayang. 
Amin Ya Rabbal Alamin. 

32. Ya Allah, sesungguhnya kami memohon keredhaan dan syurga-Mu; dan kami 
memohon perlindungan-Mu dari kemarahan-Mu dan api neraka. (3X) 



Dari Tirmidhi dan Nasa’i, diriwayatkan daripada Anas i bn Malik: Rasulullah s. a. w. bersabda, 
“Jikalau sesiapa memohon kepada Allah untuk syurga tiga kali, Syurga akan berkata, “Ya 
Allah bawalah dia ke dalam syurga;” dan jikalau ia memohon perlindungan dari api neraka 
tiga kali, lalu neraka pun akan berkata, “Ya Allah berilah dia perlindungan dari neraka. ” 


Tamat Ratib Al-Haddad 

